Nafarroako Parlamentuko Mahaiak, 2021eko ekainaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko galdera, Nafarroako eta Errioxako gobernuek osasun-arloan sinatutako hitzarmenari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko ekainaren 28an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Cristina Ibarrola Guillén andreak, Legebiltzarraren Erregelamenduan ezarritakoaren babesean, galdera hau aurkezten du, idatziz erantzun dakion:

2021eko ekainaren 2an, Diario de Noticias egunkariak honako titular hau eman zuen Nafarroako eta Errioxako gobernuek osasun arloan sinatutako hitzarmena dela-eta: “150 nafarri egiten ahalko zaie ebakuntza urtero Errioxan, osasun arloko hitzarmenari esker”.

1. Nafarroako Gobernuko Osasun Departamentuak titular hori berresten al du?

2. Hitzarmen horri esker Errioxan foru erkidegoko biztanleei emanen zaizkien osasun prestazioen artean ba al dago prestazio zehatz berririk? Baiezkoan, zein da zehatz-mehatz eta nori emanen zaio?

Iruñean, 2021eko ekainaren 24an

Foru parlamentaria: Cristina Ibarrola Guillén